Slegte nuus vir motoriste(Argieffoto: Paul Brennan/pixabay) Motoriste kan in November nog ’n reuseprysstyging te wagte wees. Die prys van diesel met 0,05% swael sal Woensdag met sowat R1,43 (142,86 sent) per liter styg en die prys van diesel met 0,005% swael met R1,44 (143,86 sent). Die prys van 95-oktaan-petrol en 93-oktaan-petrol sal 51 sent per liter duurder wees. Die prys van paraffien sal met 77 sent per liter styg. Die prys van vloeibare petroleum gas (VPG) sal met 98 sent per liter styg. Gwede Mantashe, minister van minerale hulpbronne en energie, het Vrydagaand die aanpassing van brandstofpryse, gegrond op huidige plaaslike en internasionale faktore, met ingang van November aangekondig. Styging in olieprys Volgens Mantashe is een van die hoofredes van die brandstofprysstyging die gemiddelde olieprys wat tydens die oorsigmaand van 89,79 Amerikaanse dollar per vat tot 92,41 dollar per vat gestyg het. Die volgende is bydraende faktore vir die olieprysstyging: Rand/Amerikaanse dollar wisselkoers Die rand het gemiddeld verswak teenoor die Amerikaanse dollar – van R17, 55 tot R18,11 per dollar – tydens die oorsigmaand in vergelyking met die vorige maand. Die voortgesette afwagting van hoër rentekoersverhogings het daartoe gelei dat die dollar sterker as ander geldeenhede gebly het. Die swakker rand het gelei tot die styging in petrol, diesel en paraffienpryse.